Cameron Wright

Cameron Geoffrey Wright (s. 11. elokuuta 1998 Newmarket, Ontario, Kanada) on kanadalainen jääkiekkoilija, joka pelaa SM-liigajoukkue Hämeenlinnan Pallokerhossa. Hän on pelipaikaltaan oikea laitahyökkääjä. Wright laukoo oikealta.
Ura.
Juniori- ja yliopistovuodet.
Wright pelasi kaudella 2013–2014 ETAHL U16-sarjaa South Central Coyotesissa. Hän oli joukkueen paras pistemies ja maalintekijä tehoilla 21+19=40. Kolme seuraavaa kautta Wright pelasi OJHL-junioriliigan St. Michael's Buzzersissa. Kaudella 2015–2016 hän oli 25 osumallaan joukkueen toiseksi paras maalintekijä Thomas Berettan jälkeen. Pudotuspeleissä Wright oli Buzzersin paras pistemies ja maalintekijä tehoilla 5+2=7. Green Bay Gamblers varasi hänet 229. pelaajana USHL:n varaustilaisuudessa 2016. Kaudella 2016–2017 Wright toimi Buzzersin varakapteenina. Hän oli joukkueen paras pistemies ja maalintekijä tehoilla 35+38=73, joilla Wright sijoittui koko OJHL:n maalipörssissä toiseksi edellään vain Wellington Dukesin Brayden Stortz ja jakoi pistepörssin viidennen sijan Cobourgh Cougarsin Ryan Casselmanin kanssa. Pudotuspeleissä hän oli Buzzersin paras pistemies ja syöttäjä tehoilla 5+10=15. Wright valittiin kauden päätteeksi liigan toiseen tähdistökentälliseen.
Vuodet 2017–2021 Wright kävi Bowling Green State Universityn yliopistoa. "Sophomore-vuotensa" 2018–2019 päätteeksi hänet palkittiin WCHA:n opiskelijapalkinnolla ja valittiin akateemiseen tähdistökentälliseen. "Junior-vuotenaan" 2019–2020 Wright oli joukkueensa paras maalintekijä 20 osumallaan, joilla hän jakoi divisioonan maalipörssin kolmannen sijan Minnesota Staten Marc Michaelisin kanssa edellään vain NMU:n Griffin Loughran ja LSSU:n Max Humitz. Wright valittiin WCHA:n akateemiseen tähdistökentälliseen. "Senior-vuotenaan" 2020–2021 hän oli tehoilla 13+16=29 Bowling Greenin toiseksi paras pistemies Brandon Krusen jälkeen. Hänet palkittiin divisioonan opiskelijapalkinnolla ja valittiin akateemiseen tähdistökentälliseen.
Kaudeksi 2021–2022 Wright teki siirron Denverin yliopistoon. Hän jakoi 23 osumallaan NCHC:n maalipörssin toisen sijan joukkuetoverinsa Carter Savoien kanssa edellään vain WMU:n Ethen Frank. Wright voitti divisioonan runkosarjan mestaruuden ja koko NCAA:n mestaruuden.
Ammattilaisura.
Kesällä 2022 Wright osallistui Colorado Avalanchen kehitysleirille. Heinäkuussa hän teki vuoden mittaisen ja kaksisuuntaisen AHL-sopimuksen Colorado Eaglesin kanssa. Wright osallistui samana syksynä Avalanchen tulokasleirille. Hän aloitti kauden 2022–2023 ECHL-joukkue Utah Grizzliesin vahvuudessa, jossa Wright pelasi suurimman osan kaudestaan tehden runkosarjassa 64 ottelussa tehot 29+34=63, joilla hän oli joukkueen paras pistemies, maalintekijä ja syöttäjä. Pudotuspeleissä Wright teki kuudessa ottelussa tehot 2+5=7, joilla hän oli Grizzliesin paras pistemies ja syöttäjä. Wright kutsuttiin Eaglesin AHL-vahvuuteen joulukuussa, jolloin hän pelasi siellä kaksi runkosarjaottelua ilman tehopisteitä.
Wright teki heinäkuussa 2023 vuoden mittaisen sopimuksen AHL-joukkue Bakersfield Condorsin kanssa. Hän osallistui samana syksynä myös Edmonton Oilersin NHL-harjoitusleirille. Wright aloitti kauden 2023–2024 ECHL-joukkue Fort Wayne Kometsissa, jossa hän pelasi neljä ottelua tehopistein 4+2=6. Wrightin maaleista kolme syntyi kypärätemppuna hänen neljännessä ottelussaan 28. lokakuuta 2023 Wheeling Nailersia vastaan, kun Komets voitti ottelun lukemin 7–3. Wright nostettiin marraskuussa Condorsin vahvuuteen. Hän pelasi siellä kauden loppuun ja pelasi AHL:ssä 48 runkosarjaottelua tehopistein 12+9=21 ja kaksi pudotuspeliottelua ilman tehopisteitä.
Heinäkuussa 2024 Wright teki Condorsin kanssa vuoden mittaisen jatkosopimuksen. Hän osallistui samana syksynä myös Edmonton Oilersin NHL-harjoitusleirille. Lokakuussa Wright teki seuran kanssa vuoden mittaisen, kaksisuuntaisen ja 925 000 dollarin arvoisen tulokassopimuksen. Hän pelasi kauden 2024–2025 kuitenkin kokonaan Condorsin vahvuudessa tehden 60 runkosarjaottelussa tehot 13+11=24.
Kauden 2025–2026 kynnyksellä syyskuussa 2025 Wright teki vuoden mittaisen sopimuksen SM-liigajoukkue Hämeenlinnan Pallokerhon kanssa. Jatkoaika.com-verkkolehden mukaan seuralle tuli tarve hankkia hyökkääjä Anrei Hakulisen loukkaannuttua.
Pelityyli.
HPK:n toimitusjohtaja Kaj Källarssonin mukaan Wright omaa hyvän laukauksen ja tuo suoraviivaisuutta sekä kykenee fyysiseen peliin kookkaana pelaajana.